b'\n_START_ARTICLE_\nAnna Politkovskaia\n_START_SECTION_\nOriginea \xc8\x99i studiile\n_START_PARAGRAPH_\nAnna Politkovskaia s-a n\xc4\x83scut ca Anna Mazepa \xc3\xaen ora\xc8\x99ul New York City, fiica unui diplomat sovietic de origine ucrainean\xc4\x83 acreditat la Organiza\xc8\x9bia Na\xc8\x9biunilor Unite. \xc3\x8en anul 1980, a absolvit la Moscova studiile de jurnalism \xc8\x99i \xc8\x99i-a \xc3\xaenceput cariera la cotidianul Izvestia. Dup\xc4\x83 iunie 1999, scrie articole pentru Nova\xc3\xafa Gazeta, varianta on-line.\n_START_SECTION_\nBiografie\n_START_PARAGRAPH_\n\xc3\x8en 2001, s-a refugiat mai multe luni \xc3\xaen Austria, dup\xc4\x83 ce a primit amenin\xc8\x9b\xc4\x83ri prin po\xc8\x99ta electronic\xc4\x83. \xc3\x8en mesaje se afirma c\xc4\x83 un ofi\xc8\x9ber de poli\xc8\x9bie, pe care \xc3\xael acuzase de comiterea unor atrocit\xc4\x83\xc8\x9bi contra civililor, avea inten\xc8\x9bia s\xc4\x83 se r\xc4\x83zbune. Acesta, Serghei Lapin, a fost pus sub acuzare  \xc3\xaen 2002, cercet\xc4\x83rile au fost abandonate \xc3\xaen anul urm\xc4\x83tor, dar au fost reluate \xc3\xaen 2005. Serghei Lapin a fost condamnat la 11 ani de \xc3\xaenchisoare._NEWLINE_Politkovskaia s-a angajat \xc3\xaen mai multe ac\xc8\x9biuni de ap\xc4\x83rare a victimelor r\xc4\x83zboaielor din Cecenia. Viziteaz\xc4\x83 spitale \xc8\x99i campusuri de refugia\xc8\x9bi, interviev\xc3\xa2nd militari ru\xc8\x99i \xc8\x99i civili ceceni._NEWLINE_\xc3\x8en articolele sale, aduce critici violente \xc8\x99i bine documentate abuzurilor comise de for\xc8\x9bele de interven\xc8\x9bie ruse asupra popula\xc8\x9biei civile \xc8\x99i critic\xc4\x83 t\xc4\x83cerea ultimilor doi prim-mini\xc8\x99tri ceceni,  Ahmad Kad\xc3\xaerov \xc8\x99i fiul s\xc4\x83u Ramzan, am\xc3\xa2ndoi sus\xc8\x9binu\xc8\x9bi de Moscova._NEWLINE_\xc3\x8en septembrie 2004, \xc3\xaen timp ce zbura spre Beslan pentru criza ostaticilor, \xc3\xae\xc8\x99i pierde pe nea\xc8\x99teptate cuno\xc8\x99tin\xc8\x9ba. Avionul se \xc3\xaentoarce imediat pentru a fi internat\xc4\x83 \xc3\xaen spital. Se presupune c\xc4\x83 ar fi vorba de otr\xc4\x83vire, dar \xc3\xaent\xc3\xa2mplarea nu a fost niciodat\xc4\x83 cercetat\xc4\x83._NEWLINE_\xc3\x8en ultima sa oper\xc4\x83, "Dureroasa Rusie", ap\xc4\x83rut\xc4\x83 \xc3\xaen septembrie 2006, un veritabil rechizitoriu al politicii lui Vladimir Putin \xc8\x99i a Rusiei de azi, ziarista prezice "dac\xc4\x83 va izbucni o revolu\xc8\x9bie \xc3\xaen Rusia, nu va fi nici portocalie, nici de catifea, ci ro\xc8\x99ie ca s\xc3\xa2ngele".\n_START_SECTION_\nAsasinatul\n_START_PARAGRAPH_\nAnna Politovskaia a fost g\xc4\x83sit\xc4\x83 moart\xc4\x83 \xc3\xaen 7 octombrie 2006, \xc3\xaen fa\xc8\x9ba ascensorului blocului \xc3\xaen care locuia. Poli\xc8\x9bia a g\xc4\x83sit un pistol Makarov \xc8\x99i patru gloan\xc8\x9be l\xc3\xa2ng\xc4\x83 cadavru. Se pare c\xc4\x83 fusese ucis\xc4\x83 de un asasin pl\xc4\x83tit, dar cel care l-a trimis a r\xc4\x83mas necunoscut.'